b"\n_START_ARTICLE_\n2012 VP113\n_START_SECTION_\nDescobriment\n_START_PARAGRAPH_\n2012 VP\xe2\x82\x81\xe2\x82\x81\xe2\x82\x83 va ser observat per primera vegada el 5 de novembre del 2012 amb el telescopi de 4 metres V\xc3\xadctor M. Blanco de l'Observatori Nacional d'Astronomia \xc3\x92ptica a l'Observatori interameric\xc3\xa0 Cerro Tololo. El telescopi Magellan de 6,5 metres de la Carnegie Institution for Science a l'Observatori de Las Campanas a Xile va ser utilitzat per determinar la seva \xc3\xb2rbita i les propietats de la seva superf\xc3\xadcie. Abans de de ser anunciat al p\xc3\xbablic, nom\xc3\xa9s va ser seguit per l'Observatori interameric\xc3\xa0 Cerro Tololo (807) i l'Observatori de Las Campanas (304). La seva traject\xc3\xb2ria s'ha observat durant prop de dos anys. El 22 d'octubre del 2011 se'n van fer dos mesuraments predescobriment.\n_START_SECTION_\n\xc3\x92rbita\n_START_PARAGRAPH_\n2012 VP\xe2\x82\x81\xe2\x82\x81\xe2\x82\x83 t\xc3\xa9 el periheli m\xc3\xa9s gran conegut fins al moment de cap objecte del Sistema Solar. El seu \xc3\xbaltim periheli va ser prop del 1979, a una dist\xc3\xa0ncia de 80 UA; actualment es situa a unes 83 UA del Sol. Nom\xc3\xa9s es coneixen quatre objectes m\xc3\xa9s del Sistema Solar amb un periheli major de 47 UA: 90377 Sedna (76 UA), 2004 XR\xe2\x82\x81\xe2\x82\x89\xe2\x82\x80 (51 UA), 2010 GB\xe2\x82\x81\xe2\x82\x87\xe2\x82\x84 (48 UA), i 2004 VN\xe2\x82\x81\xe2\x82\x81\xe2\x82\x82 (47 UA). Els investigadors creuen que poden existir al voltant de 900 objectes m\xc3\xa9s grans de 1.000 quil\xc3\xb2metres amb \xc3\xb2rbites com la de Sedna i 2012 VP113, per\xc3\xb2 que serien massa distants per a ser detectats amb la tecnologia actual._NEWLINE_\xc3\x89s possiblement un membre de l'hipot\xc3\xa8tic n\xc3\xbavol d'Oort interior. T\xc3\xa9 un periheli, argument del peri\xc3\xa0pside i una posici\xc3\xb3 actual en el cel semblants a les de Sedna. De fet, tots els cossos coneguts del Sistema Solar amb eixos semi-majors per sobre de les 150 UA i un periheli m\xc3\xa9s gran que el de Nept\xc3\xba tenen arguments del peri\xc3\xa0pside al voltant de 340\xc2\xb0. Aix\xc3\xb2 podria indicar un mecanisme de formaci\xc3\xb3 semblant per a aquests cossos._NEWLINE_\xc3\x89s encara incert com 2012 VP\xe2\x82\x81\xe2\x82\x81\xe2\x82\x83 ha adquirit un periheli m\xc3\xa9s enll\xc3\xa0 del Cintur\xc3\xb3 de Kuiper. S'ha explicat que les caracter\xc3\xadstiques de la seva \xc3\xb2rbita, com tamb\xc3\xa9 les de Sedna, es deuen a una estrella propera o un objecte transneptuni\xc3\xa0 de diverses masses terrestres a centenars d'unitats astron\xc3\xb2miques del Sol. 2012 VP\xe2\x82\x81\xe2\x82\x81\xe2\x82\x83 podria fins i tot ser un planeta extrasolar capturat. De totes maneres, tamb\xc3\xa9 es pot considerar que el periheli de 2012 VP\xe2\x82\x81\xe2\x82\x81\xe2\x82\x83 va ser augmentat per interaccions m\xc3\xbaltiples dins els confins atape\xc3\xafts del c\xc3\xbamul estel\xc2\xb7lar obert en el qual el Sol es va formar."